Ir-Regolament tal-Kunsill (KEE) Nru 1526/76
tal-24 ta’ Ġunju 1976
li jirrigwarda l-importazzjoni ta’ granza, ponot, jew residwi oħra li jiġu bl-għarbil, it-tħin jew b’xi xogħol ieħor fuq ċerti ċereali li jiġu mill-Marokk
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi il-Komunità Ekonomika Ewropea, u b’mod partikolari l-Artikoli 43 u 113 tagħhom,
Wara li kkunsidra l-proposta mill-Kummissjoni
Wara li kkunsidra l-opinjoni tal-Parlament Ewropew [1],
Billi l-Ftehim ta’ Kooperazzjoni bejn il-Komunità Ekonomika Ewropea u s-Saltna tal-Marokk u l-Ftehim Interim [2] fuq l-implimentazzjoni avvanzata ta’ ċerti disposizzjonijiet tal-Ftehim ta’ Kooperazzjoni ġew iffirmati fis-27 ta’ April 1976;
Billi, taħt l-Artikolu 23 tal-Ftehim ta’ Kooperazzjoni u l-Artikolu 16 tal-Ftehim Interim, ladarba l-Marokk jintaxxa imposta speċjali fuq l-esportazzjoni ta’ granza, ponot u residwi magħmula mill-għarbil, mit-tħin jew b’xi xogħol ieħor fuq ċereali, ħlief għall-qamħirrun jew ir-ross, li jaqgħu taħt is-sottointestatura 23.02 A II tat-Tariffi Doganali Komuni, il-komponent varjabbli ta’ imposta ta’ importazzjoni għandha titnaqqas b’ammont ekwivalenti ta’ 60 % tal-medja tal-komponenti varjabbli tal-levies fuq il-prodott ikkonċernat għat-tlett xħur qabel ix-xahar li fih tali ammont huwa stabbilit u l-komponent fiss m’għandux jiġi impost;
Billi dan il-ħlas speċjali fuq l-esportazzjoni għandu jiġi rifless fil-prezz ta’ importazzjoni ta’ dawn il-prodotti fil-Komunità;
Billi, sabiex jiżgura li dawn il- Ftehim huma applikati kif suppost, għandhom jittieħdu miżuri li jġelgħu lill-importatur, fil-perjodu li l-granza, l-ponot u r-residwi l-oħra huma importati, sabiex iforni prova li l-imposta speċjali fuq l-esportazzjoni nġabret mill-Marokk;
Billi,in segwitu inter alia għall-Ftehim fil-forma ta’ bdil ta’ ittri rigward l-Artikolu 23 tal-Ftehim ta’ Kooperazzjoni u l-Artikolu 16 tal-Ftehim Interim bejn il-Komunità Ekonomika Ewropea u s-Saltna tal-Marokk rigward l-importazzjoni fil-Komunità ta’ granza u ponot li oriġinaw fil-Marokk [3], dawn il- Ftehim jinħtieġu regoli dettaljati għall-applikazzjoni tagħhom,
ADOTTA DAN IR-REGOLAMENT:
Artikolu 1
Il-komponent varjabbli tal-imposta fuq l-importazzjoni fil-Komunità ta’ granza, ponot u residwi magħmula mill-għarbil, mit-tħin jew b’xi xogħol ieħor fuq ċereali, għajr għall-qamħirrun jew għar-ross, li jaqgħu taħt is-sottointestatura 23.02 A. II tat-Tariffi Doganali Komuni li oriġinaw fil-Marokk għandha tkun dik ikkalkulata skond l-Artiklolu 2 tar-Regolament tal-Kunsill (KEE) Nru 2744/75 tad-29 ta’ Ottubru 1975 fuq is-sistema ta’ l-importazzjoni u l-esportazzjoni ta’ prodotti pproċessati minn ċereali u mir-ross [4], nieqes l-ammont ekwivalenti ta’ 60 % tal-medja ta’ komponenti varjabbli ta’ imposti fuq il-prodott in kwistjoni għat-tlett xhur qabel ix-xahar li fih tali ammont huwa stabbilit.
Artikolu 2
L-Artikolu 1 għandu japplika għal kull importazzjoni li fir-rigward tagħha l-importatur jista’ iforni prova li l-imposta speċjali fuq l-esportazzjoni ġiet imposta mill-Marokk skond l-Artikolu 23 tal-Ftehim ta’ Kooperazzjoni jew ma’ l-Artikolu 16 tal-Ftehim Interim.
Artikolu 3
Regoli ddetaljati għall-applikazzjoni ta’ dan ir-Regolament, partikolarment rigward l-iffissar ta’ l-ammont li bih l-imposta trid titnaqqas, għandhom jiġu adottati skond il-proċedura pprovduta fl-Artikolu 26 tar-Regolament Nru 359/67/KEE.
Artikolu 4
Il-komponent stabbilit ta’ l-imposta fuq l-importazzjoni fil-Komunità ta’ granza, ponot u residwi oħra magħmula mill-għarbil, mit-tħin jew b’xi xogħol ieħor fuq ċereali, għajr għall-qamħirrun jew għar-ross, li jaqgħu taħt is-sottotitlu 23.02 A. II ta’ t-Tariffi Doganali Komuni li joriġinaw fil-Marokk ma għandhiex tkun imposta.
Artikolu 5
Dan ir-Regolament għandu jidħol fis-seħħ fil-jum tad-dħul fis-seħħ tal-Ftehim fil-forma ta’ tibdil ta’ ittri relatati ma’ l-Artikolu 23 tal-Ftehim ta’ Kooperazzjoni u l-Artikolu 16 tal-Ftehim Interim bejn il-Komunità Ekonomika Ewropea u s-Saltna tal-Marokk rigward l-importazzjoni fil-Komunità ta’ granza u ponot li joriġinaw fil-Marokk.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta’ Ġunju 1976.